Docentė Dalia Triponienė – Vilniaus medicinos draugijos garbės pirmininkė   Algirdas Utkus Vilniaus medicinos draugijos pirmininkas     Dalia Triponienė 1957-1963 metais studijavo Vilniaus universiteto Medicinos fakultete ir gydytojos diplomą gavo puikiai išlaikiusi valstybinius egzaminus. Po studijų profesinis kelias nuvedė į Vilniaus geležinkeliečių ligoninę ir iki 1968 metų dirbo tos ligoninės Chirurgijos skyriuje ir tuo pat metu vadovavo Kraujo perpylimo skyriui (pati taip pat buvo aktyvi donorė ir už nemokamą kraujo davimą buvo apdovanota Garbės ženklu). Darbas Geležinkeliečių ligoninėje suteikė daug profesinės patirties, nes tuo metu ligoninėje dirbo žymus Vilniaus chirurgas Borisas Efrosas ir vadovaujama šio žymaus chirurgo Dalia Triponienė įgijo visas būtinas gydytojo chirurgo kompetencijas. Dirbdama Geležinkeliečių ligoninėje Dalia Triponienė atliko daugiau kaip 500 įvairiausių bendrosios chirurgijos operacijų ir tai buvo pamatas tolimesnei sėkmingai profesinei veiklai. Nuo 1969 metų Dalia Triponienė profesinę veiklą tęsė Vilniaus miesto universitetinėje ligoninėje Kraujagyslių chirurgijos centre jau būdama kraujagyslių chirurge. Operavo ir gydė daug pacientų su įvairia arterijų, venų, limfagyslių patologija ir 1991 metais pripažinta aukščiausioji kraujagyslių chirurgo kategorija. Nuo studijų laikų D. Triponienė aktyviai įsitraukė į mokslinę veiklą. Studijų metais vadovavo Studentų mokslinei draugijai. 1970 metais Dalia Triponienė apgynė disertacinį darbą „Gydymo metodų parinkimas ligoniams, sergantiems šlaunies ir pakinklio arterijų okliuzine liga“. Šis darbas turėjo ne tik mokslinę vertę, bet buvo labai svarbus ir praktiniame kraujagyslių chirurgo darbe, nes remiantis mokslinio darbo rezultatais buvo pateiktos praktinės rekomendacijos atrenkant pacientus rekonstrukcinėms arterijų operacijoms ir jas vertinant vėlyvuoju laikotarpiu. Ypatingai, mano manymu, vertingas Dalios Triponienės atliktas darbas, kuris padėjo pamatus kepenų transplantacijai Lietuvoje buvo eksperimentinė kepenų transplantacija, atlikta 1973 metais. Dalia Triponienė pirmoji Lietuvoje atliko tokio pobūdžio darbą ir sukūrė šios operacijos klinikinį modelį bei ekstrakorporalinio kepenų prijungimo metodą. Doc. Dalios Triponienės svarbiausios mokslinio darbo sritys buvo smulkiųjų arterijų rekonstrukcijų, venų ir limfagyslių ligų gydymas, sergančiųjų cukriniu diabetu pėdos gydymas, medicinos istorijos klausimai. Paskelbė daugiau kaip 330 mokslinių publikacijų įvairiuose leidiniuose Lietuvoje ir užsienyje. 1971-2012 metais dirbo Vilniaus universitete, buvo Bendrosios chirurgijos katedros asistentė, vėliau — vyresnioji mokslinė bendradarbė Širdies ir kraujagyslių chirurgijos laboratorijoje, vadovaujamoje profesoriaus Algimanto Marcinkevičiaus. Vyresniojo mokslo darbuotojos vardas Daliai Triponienei suteiktas 1977 metais, o 1997 metais nostrifikuota. Nuo 1990 metų buvo Kraujagyslių chirurgijos klinikos dėstytoja, o 1991 metais konkurse išrinkta docente. Nuo 1969 metų docentė Dalia Triponienė dirbo pedagoginį darbą – dėstė bendrosios chirurgijos kursą Vilniaus universiteto Medicinos fakulteto trečiojo kurso studentams. Skaitė paskaitas pediatrijos skyriaus studentams. Nuo 1990 m. skaitė angiochirurgijos ir kraujagyslių chirurgijos paskaitas Medicinos fakulteto baigiamojo kurso studentams ir bendrosios praktikos gydytojams. Nuo 1992 metų buvo Europos kraujagyslių ir endovaskulinės chirurgijos draugijos narė, nuo 1994 metų – Tarptautinės angiologų draugijos nacionalinė delegatė.      1985 metais Dalia Triponienė kartu su kraujagyslių chirurgų grupe gavo Lietuvos mokslo premiją, pelnė laureato vardą ir diplomą už darbų ciklą „Kraujagyslių ligų diagnostikos ir chirurginio gydymo pasiekimai Vilniaus universitete“. Lietuvos Respublikos prezidentė Dalia Grybauskaitė 2012 metais apdovanojo docentę Dalią Triponienę Lietuvos didžiojo kunigaikščio Gedimino ordino Riterio Kryžiumi už Lietuvos vardo garsinimą pasaulyje ir nuopelnus Lietuvos Respublikai. 2018 metais docentei Daliai Triponienei suteiktas Nusipelnusios Lietuvos gydytojos vardas. Man, trečio Vilniaus universiteto Medicinos fakulteto pediatrijos skyriaus studentui, pirmoji pažintis su docente Dalia Triponienę įvyko 1984 metais. Docentė skaitė bendrosios chirurgijos paskaitas. Dr. Dalia Triponienė buvo aukščiausios kvalifikacijos dėstytoja, kuri savo profesionalumo ir atsidavimo dėka įkvėpė ir mokė būsimus gydytojus. Turėdama ilgametę profesinę patirtį, docentė tapo ne tik žinių šaltiniu, bet ir puikiu mentoriu savo studentams. Dalia Triponienė pasižymėjo ne tik giliomis profesinėmis žiniomis, bet ir gebėjimu šias žinias suprastinti ir perteikti suprantamai kiekvienam studentui. Jos paskaitos buvo dinamiškos, interaktyvios, su gausiais praktiniais pavyzdžiais bei realių klinikinių situacijų analize. Ji visuomet skatino studentus aktyviai dalyvauti diskusijose ir užduotyse, siekdama ugdyti kritinį mąstymą ir sprendimų priėmimo gebėjimus. Docentės Dalios Triponienės profesionalizmas, etiškumas ir empatija buvo nepriekaištingi. Ji su didžiausiu atidumu žiūrėjo į kiekvieną studentą kaip į individualią asmenybę, atsižvelgdama į jų stiprybes ir silpnybes. Skatino bendradarbiavimą tarp studentų, komandinį darbą ir padėjo jiems kurti tvirtas profesines vertybes. Nors docentė buvo puiki dėstytoja, ji taip pat buvo ir aktyviai praktikuojanti kraujagyslių chirurgė, nuolat atnaujinanti savo žinias ir pasidalindama naujausiais medicinos pasiekimais su studentais. Manau, kad Dalia Triponienė buvo įkvėpimo šaltinis ne tik dėstytojams, bet ir studentams siekiant aukštų medicinos srities standartų. Docentė Dalia Triponienė – tai dėstytoja, kurios aukšta profesinė kvalifikacija, šiluma ir įsipareigojimas studentams padarė didžiulį indėlį į būsimų medicinos specialistų ruošimą ir medicinos mokslo plėtrą. Antras etapas, kada turėjau galimybę artimiau pažinti docentę Dalią Triponienę, jau buvo susijęs su aktyvia docentės veikla Vilniaus medicinos draugijoje. Docentė nuo 1977 metų, net 22 metus, buvo Vilniaus medicinos draugijos atsakingoji sekretorė. 2004-2014 metais buvo Vilniaus medicinos draugijos pirmininkė, o nuo 2015 m. – draugijos Garbės pirmininkė (antroji per 217 metų draugijos gyvavimo metų). Docentė Dalia Triponienė atliko milžinišką darbą tyrinėdama Vilniaus medicinos draugijos archyvą, publikuodamą straipsnius. Docentė parengė, redagavo ir išleido knygas apie Vilniaus medicinos draugiją: Vilniaus medicinos draugija (1805-1985 m.): straipsnių rinkinys. Vilnius, 1988. Vilniaus medicinos draugija (1805-1998 m.): straipsnių rinkinys. Vilnius, 1999. Vilniaus medicinos draugija 200 – Societas Medica Vilnensis. Vilnius, 2005. Vilniaus medicinos istorijos almanachas, (su kitais). Vilnius, 2006. Prie Vilniaus medicinos draugijos versmės. Vilnius, 2012.   Be šių paminėtų leidinių, docentė parengė, redagavo ir išleido daug ir kitų leidinių tiek apie Vilniaus medicinos draugijos narius, tiek kraujagyslių chirurgijos tematika bei kitas. Docentė aktyviai dalyvavo rengiant Vilniaus medicinos draugijos tinklalapį, organizavo tarptautinę konferenciją, skirtą Vilniaus medicinos draugijos 200 metų jubiliejui. Dalios Triponienės iniciatyva atidengta paminklinė lenta pirmajai Vilniaus universiteto klinikai Vilniuje, Didžiojoje gatvėje. O kiek dar kitų darbelių, gal ne visuomet taip gerai matomų, nuveikė docentė. Bendraujant su docente Dalia Triponiene, kai ji buvo Vilniaus medicinos draugijos atsakingoji sekretorė, o vėliau ir draugijos pirmininkė, visuomet prisimenu jos profesionalumą, nuoširdumą ir neblėstantį optimizmą. Ji visuomet turėjo racionalių pasiūlymų ir patarimų, mums, jaunesniems kolegoms, dalyvaujant Vilniaus medicinos draugijos veikloje. O baigdamas šį trumpą prisiminimą apie docentę Dalią Triponienę noriu pasakyti, kad širdis atsimena tai, ką akys dažniausiai pamiršta, nes ypatingi žmonės palieka ilgaamžiškus įspūdžius ir atsiminimus mūsų širdyse, net jei laikas praeina.